સાંજે કેશવ ઘરે આવ્યો અને રાત્રે દરરોજની જેમ વાંચવાના બહાને નેત્રી સાથે વાત કરવા લાગી ગયો. પાંચ દિવસ બાદ કેશવની એક્ઝામ હતી અને એ માટે કેશવના પપ્પા કેશવ પર દબાણ કરતાં હતાં. કેશવ એના પપ્પાને દેખાડવા માટે જ વાંચતો હતો. કેશવને તો એક સારો સિંગર બનવું હતું પણ એની જિંદગીમાં એ હતાશ થઈ ગયો હતો. એક્ઝામને બે દિવસની વાર હતી અને કેશવના પપ્પાએ કહ્યું, જો કેશવ…. મારે આ એક્ઝામમાં સારા માર્ક્સ જોઈએ અને જો સારા માર્ક્સ ન આવ્યા તો હું તને ઘરથી બહાર કાઢી દઈશ. કેશવ કંઈ જ ન બોલ્યો અને ચુપચાપ વાંચવા લાગ્યો. એક્ઝામનો દિવસ આવ્યો અને કેશવ ચિંતામાં હતો અને કેશવના મમ્મીએ એને દહીં સાકર ખવડાવીને એક્ઝામ આપવા મોકલ્યો. કેશવ સાંજે ઘરે આવ્યો અને એના પપ્પાએ પૂછ્યું, કેશવ, કેવું રહ્યું આજનું પેપર ? કેશવે કહ્યું, સારું….! કેશવે ચાર પેપર આપ્યા અને કેશવ હતાશ હતો. કેશવ દરરોજ સાંજે નેત્રીને મળવા જતો અને એની સાથે થોડીક વાતો કરતો. દોઢ મહિનો થઈ ગયો અને સાંજે કેશવનું રિઝલ્ટ આવવાનું હતું. સાંજના પાંચ વાગ્યા અને આખા ઘરની નજર કેશવના રિઝલ્ટ પર જ હતી. રિઝલ્ટ વેબસાઈટ પર મૂકાઈ ગયું હતું અને કેશવના પપ્પાએ કેશવનો સીટ નંબર નાખ્યો અને જોયું તો કેશવ ચારે ચાર વિષયમાં ફેઈલ થયો હતો. કેશવના પપ્પા કેશવને એક રૂમમાં લઈ ગયા અને રૂમ બંધ કરી કેશવને મારી મારીને અધમુઓ કરી નાખ્યો. કેશવના ઘરમાં બધા જ કેશવથી ગુસ્સે હતાં. કેશવે અડધી જ રોટલી ખાધી અને પોતાના રૂમમાં જતો રહ્યો. કેશવના પપ્પાએ કહ્યું, સવારે અહીંથી ક્યાંક દૂર ચાલ્યો જજે. કેશવ કઈ જ ન બોલ્યો……પોતાનો ફૉન સ્વીચઓફ કરીને નીચે સુઈ ગયો. સવારના પાંચ વાગ્યે કેશવ ઉઠ્યો. એના મનમાં બધા વિચારો સતત એટેક કરતાં હતાં. એકનો એક વિચાર એને વારંવાર આવતો હતો. કેશવે એની મમ્મીની સાડીને પંખે બાંધી અને ટેબલ પર બેસી ગયો ! કેશવ મનમાં વિચારતો હતો, આવી ગુલામીની જિંદગી કરતાં મોંત સારું અને કેશવે સાડી સાથે લટકીને મોતને વ્હાલું કર્યું. સવારે સાત વાગ્યે કેશવની મમ્મીએ દરવાજો ખખડાવ્યો પણ દરવાજો ન ખુલ્યો. બધાને લાગ્યું કે કેશવ સૂતો છે પણ નવ વાગ્યે તોય દરવાજો ન ખુલ્યો અને બધાએ મળીને દરવાજો ખોલ્યો અને કેશવની મમ્મી ત્યાં જ બેભાન થઈ ગયા. કેશવના પપ્પા તો રડ્યા જ નહીં….બસ સુનમુન થઈને કેશવની બાજુમાં બેસી ગયા. પાડોશી આવ્યા અને કેશવને નીચે ઉતર્યો પણ કંઈ બચ્યું જ નહોતું !